दानिया फैदोनि जोंनि राजखान्थियारि दैदेनगिरि बर’ हारिनि रैखागिरि, समाज सिबियारिनि बिफाव आरो सुबुंसारमोननि बादि दुखिया निखाउरि फरायसाफोरा रांनि आंखालाव सोलोंथाइ लानो हायिनि थाखाय राजखान्थिगिरिफोरा दायनिगिरि नंगौना नङा इसे सा-साज्रांयैब्लाबो बिजिरना नायदोनि। सुबुंसारनि बिफा जापान नारजारिया आरो बिमाया मिडियानि सिगाङाव गाव जोनोम होना गेदेर गोलाउ खालामनाय लेखाफोरोंहोनानै देग्लाय मेट्रिक आनजादल’ होनोगोनां मेलेमगोनां फरायसा फिसाखौ अबथिरा जिउ फोजोबना लानोगोनां जानायाव गुबैयै दुखिया निखाउरि जानायनि थाखाय सानावनो खोमसि नुनायसै। कर’ना भाइरासनि बुहुमनां गाग्लोबखआंनायनि जाहोनाव फरायसालिफोरखौ बन्द खालामना लाखिनो गोनां जानायाव आथिखआलाव लासै लासै अनलाइननि गेदेरजों सोलोंथाइ लाहोनो आरो आनजाद होनो स्मार्टफ’न मोननो हायियाव फिसा सुबुंसारा फरायसा जिउनि लामाखौ खोमसि नुहुरना गावनि जिउखौनो फोजोबस्रांना लानांबाय होनना गावनि निखाउरि हालसालखौ दुसिना खाफाल दाख्राइ दाख्राइ बिखा सौयै सौयै आसाम सरकारा, बिटिसि सरकारा थामहिनबा जिला खुंथाइगिरि (DC), महकुमा खुंथाइगिरि (SDO) आरो गुबैयै बर’ मन्थ्रिफोर, एम.एल.एफोर, इ.एम, एम.सि.एल.एफोर, भिसिडिसि नि सियारमेन, सोद्रोमाफोर माखासे थासेआवबो रावबो सासेबो नायफिनियाव होख्राव हसि खुगासिनो गोसो गोरबोआव बुंफ’बना थानाय दुखु-दाहा, अजदफोरखौ इलेकट्र’निक मिडियायाव गाबै गाबै बुंफुसारना होनायखौ जाय नुदों आरो खोलादों बयबो गोसो गोरबोआ खास्रि-बिस्रि मोनखागोन।